Alkalisk fosfatase

Alkalisk fosfatase (ALP) er et enzym som bidrar til hydrolysering (spalting) av fosfatgrupper fra ulike molekyler. Enzymet finnes i de fleste levende organismer, fra bakterier til pattedyr. Alkalisk fosfatase er mest effektivt i basiske (alkaliske) miljøer, derav navnet.

Enzymet brukes blant annet for å kontrollere at pasteuriseringen er fullstendig, ettersom enzymet er mer varmestabilt enn de mest hardføre bakteriene som er å finne i melken. Dersom det ikke lenger er alkalisk fosfatase i melken, kan man være relativt sikker på at melken er fullstendig pasteurisert. I Norge er det et krav at pasteuriserte melkeprodukter skal vise negativ alkalisk fosfataseprøve umiddelbart etter varmebehandlingen, der det er mulig.

Hos mennesker finnes alkalisk fosfatase i de fleste vev, men enzymet er særlig konsentrert i lever, gallegangene, nyrene, skjelettet og i morkaken. Alkalisk fosfatase er derfor en mye brukt biokjemisk markør på en rekke sykdomsprosesser i kroppen. Økte verdier av ALP i blodet ses blant annet ved kolestase (gallegangsobstruksjon), Pagets sykdom (osteitis imperfecta) eller ved utbredte skjelettmetastaser. ALP bør vurderes i sammenheng med andre leverprøver, særlig gamma-glutamyltransferase (GT), for å vurdere om økningen stammer fra leveren eller skjelettet.

Økt serumnivå som følger av intestinal ALP har vanligvis ingen klinisk betydning. Det følger som oftest etter et fettrikt måltid og forekommer ofte i familier, med en mulig genetisk begrunnelse. Årsaken er uspesifikk og trenger vanligvis ikke å utredes. Hvis det normaliseres ved faste, bekrefter det intestinalt opphav.

+ Referanseområde Alder/kjønn  Nedre grense  Øvre grense 0 – 14 dager  83 U/L  248 U/L 15 dager – <1 år  122 U/L  469 U/L  1 år – <10 år  142 U/L  335 U/L  10 år – <13 år  129 U/L  417 U/L  Jenter    13 år – <15 år  57 U/L  254 U/L  15 år – 17 år  50 U/L  117 U/L  17 år – 19 år  45 U/L  87 U/L  Gutter      13 år – <15 år  116 U/L  468 U/L  15 år – 17 år  82 U/L  331 U/L  17 år – 19 år  55 U/L  149 U/L  Kvinner >19 år  35 U/L  105 U/L  Menn >19 år  35 U/L  105 U/L 
* U/L = enheter per liter
 Referanser 
Helse Bergen HF Haukeland universitetssjukehus (2021) ALP. Avdeling for medisinsk biokjemi og farmakologi, Haukeland universitetssjukehus, 08.06.2021. Besøkt 2021-08-27.

 Eksterne lenker 


Kategori:Enzymer
Kategori:Blodprøver
Kategori:Klinisk kjemi